b"\n_START_ARTICLE_\nGranatsvaidis pistoletas\n_START_SECTION_\nPanaudojimas\n_START_PARAGRAPH_\nPistoletin\xc4\x97s skeveldrin\xc4\x97s granatos buvo naudojamos \xc5\xa1audyti auk\xc5\xa1ta trajektorija \xc4\xaf p\xc4\x97stininkus i\xc5\xa1 70-80\xc2\xa0m, slopinti ugnies ta\xc5\xa1kams, daryti pra\xc4\x97jimus spygliuotos vielos u\xc5\xbetvarose.\n_START_SECTION_\n26\xc2\xa0mm prie\xc5\xa1p\xc4\x97stin\xc4\x97 skeveldrin\xc4\x97 granata 326 LP\n_START_PARAGRAPH_\n\xc5\xa0i granata tur\xc4\x97jo 4 stabilizatorius ir sm\xc5\xabgin\xc4\xaf kontaktin\xc4\xaf sprogdikl\xc4\xaf. Kalibrinis granatos \xc5\xa1ovinys su \xc5\xa1ia granata b\xc5\xabdavo \xc4\xafstatomas per vamzd\xc5\xbeio storgal\xc4\xaf (taip pat, kaip signaliniais ar \xc5\xa1vie\xc4\x8diamaisiais \xc5\xa1oviniais). Granatos saugiklis i\xc5\xa1sijungia ir \xc4\xafsijungia sprogdiklis granatai nul\xc4\x97kus 10-12\xc2\xa0m nuo ginklo vamzd\xc5\xbeio._NEWLINE_\xc5\xa0ie \xc5\xa1oviniai buvo skirti \xc5\xa1audyti nuotoliais iki 150\xe2\x80\x93250\xc2\xa0m, ta\xc4\x8diau dideliais nuotoliais \xc5\xa1audant sklaida pernelyg didel\xc4\x97. Apie 100\xc2\xa0m nuotoliu \xc5\xa1audydavo l\xc4\x97k\xc5\xa1ta trajektorija, pradedant 150\xc2\xa0m nuotoliu buvo galima \xc5\xa1audyti \xc4\xaf taikinius, esan\xc4\x8dius u\xc5\xbe priedangos. \xc5\xa0audyti i\xc5\xa1 ar\xc4\x8diau kaip 50\xc2\xa0m buvo draud\xc5\xbeiama, kadangi tai b\xc5\xabdavo pavojinga pa\xc4\x8diam \xc5\xa1auliui (skeveldro sklidimo spindulys buvo daugiau kaip 30 m)._NEWLINE_Granatsvaidininkams rekomenduodavo miesto kautyn\xc4\x97se \xc5\xa1audyti \xc4\xaf pastat\xc5\xb3 langus ir ambraz\xc5\xabras. I\xc5\xa1\xc5\xa1ovus lekian\xc4\x8dios granatos nesimatydavo.\n_START_SECTION_\n26\xc2\xa0mm prie\xc5\xa1tankin\xc4\x97s kumuliacin\xc4\x97s 326 HL/LP ir H.26 LP\n_START_PARAGRAPH_\nPerdarius 326 LP buvo sukurti du prie\xc5\xa1tankiniai kumuliaciniai granat\xc5\xb3 modeliai. Jos tur\xc4\x97jo ne plok\xc5\xa1telinius, o \xc5\xbeiedinius stabilizatorius. Granatos gal\xc4\x97jo pramu\xc5\xa1ti iki 50\xc2\xa0mm storio \xc5\xa1arvus.\n_START_SECTION_\nKampfpistole Z\n_START_PARAGRAPH_\n1942\xc2\xa0m. signalinis pistoletas Leu. P buvo perdarytas ir virto pistoletu Kampfpistole Z. Naujasis pistoletas tur\xc4\x97jo vamzd\xc4\xaf su penkiomis grai\xc5\xbetvomis, tod\xc4\x97l buvo tikslesnis ir toliau (iki 200 m) \xc5\xa1aud\xc4\x97. Kair\xc4\x97je pistoleto pus\xc4\x97je tvirtindavo nauj\xc4\x85 graduot\xc4\x85 taikikl\xc4\xaf ir spiritin\xc4\xaf guls\xc4\x8diuk\xc4\x85._NEWLINE_Pagal i\xc5\xa1vaizd\xc4\x85 Kampfpistole Z ma\xc5\xbeai skyr\xc4\x97si nuo Leuchtpistole Leu. P, tod\xc4\x97l kair\xc4\x97je pistoleto pus\xc4\x97je, dr\xc5\xabtgalyje \xc5\xa1vytin\xc4\x8diais da\xc5\xbeai b\xc5\xabdavo \xc4\xafspausta raid\xc4\x97 Z (vok. Zug 'grai\xc5\xbetva')._NEWLINE_Pistolet\xc5\xb3 gamybos savikaina buvo didel\xc4\x97, nes pistolete buvo naudojami brang\xc5\xabs lengvieji metalai. Pistoletui netiko kiti \xc5\xa1audmenys, tod\xc4\x97l pistolet\xc4\x85 gaminusios kompanijos Carl Walther ir ERMA pagamino tik 25 000 pistolet\xc5\xb3 Kmp. Z.\n_START_SECTION_\nSprengpatrone-Z\n_START_PARAGRAPH_\n\xc5\xa0is pistoletas \xc5\xa1aud\xc4\x97 specialia kalibrine granata su spirali\xc5\xa1komis keteromis grai\xc5\xbetvoms Sprengpatrone-Z. Granatos l\xc4\x97kdavo iki 200\xc2\xa0m, skeveldros kaudavo 20\xc2\xa0m spinduliu. Granatos \xc5\xa1ovinys tur\xc4\x97jo trumpa (27\xc2\xa0mm ilgio) t\xc5\xabtel\xc4\x99, jo niekaip nereik\xc4\x97jo ruo\xc5\xa1ti prie\xc5\xa1 i\xc5\xa1\xc5\xa1aunant. Pistoleto Leu. P 42 \xc5\xa1oviniai (tiek granatiniai, tiek \xc5\xa1vie\xc4\x8diamieji) netiko.\n_START_SECTION_\n61\xc2\xa0mm prie\xc5\xa1tankin\xc4\x97 kumuliacin\xc4\x97 granata 42 LP\n_START_PARAGRAPH_\nPistoletui Kampfpistole Z buvo skirta nauja superkalibrin\xc4\x97 61\xc2\xa0mm prie\xc5\xa1tankin\xc4\x97 kumuliacin\xc4\x97 granata 42 LP. Tarybiniais duomenimis ji pramu\xc5\xa1davo 50\xc2\xa0mm storio \xc5\xa1arv\xc4\x85, o vokie\xc4\x8di\xc5\xb3\xc2\xa0\xe2\x80\x93 80\xc2\xa0mm \xc5\xa1arv\xc4\x85 i\xc5\xa1 75\xc2\xa0m. \xc5\xa0i granata apmokytiems vokie\xc4\x8di\xc5\xb3 kareiviams suteikdavo galimyb\xc4\x99 gana efektyviai kautis su tankais T-34._NEWLINE_\xc5\xa0i granata buvo sudaryta i\xc5\xa1 korpuso ir vamzdelio, kuris tur\xc4\x97jo spiralines briaunas. Granata tiko \xc5\xa1audyti tiek grai\xc5\xbetvinius Kampfpistole Z, tiek lygiavamzd\xc5\xbeiais signaliniais pistoletais Walther Leu. P. Pistoletas \xc5\xa1ia granat b\xc5\xabdavo u\xc5\xbetaisomas be papildom\xc5\xb3 operacij\xc5\xb3._NEWLINE_Vokie\xc4\x8di\xc5\xb3 instrukcijos reikalavo, kad \xc5\xa1audant \xc5\xa1iomis granatomis pistoletus reikia atremti \xc4\xaf pet\xc4\xaf naudojant prijungt\xc4\x85 petin\xc4\x99 atram\xc4\x85, kadangi \xc5\xa1ovinys buvo galingas.\n_START_SECTION_\nSturmpistole\n_START_PARAGRAPH_\nUniversalumo problem\xc4\x85 vokie\xc4\x8di\xc5\xb3 ginklininkai i\xc5\xa1sprend\xc4\x97 paprastai patobulindami signalin\xc4\xaf pistolet\xc4\x85 Leu. P. \xc5\xa0io pistoleto komplekt\xc4\x85 jie papild\xc4\x97 grai\xc5\xbetviniu \xc4\xafvamzd\xc5\xbeiu. \xc4\xaed\xc4\x97jus \xc4\xafvamzd\xc4\xaf galima \xc5\xa1audyti grai\xc5\xbetvin\xc4\x97mis granatomis Sprengpatrone-Z ir 42 LP, o \xc4\xafvamzd\xc4\xaf i\xc5\xa1\xc4\x97mus\xc2\xa0\xe2\x80\x93 skeveldrin\xc4\x97mis granatomis 358 LP, signaliniais ir \xc5\xa1vie\xc4\x8diamaisiais \xc5\xa1oviniais._NEWLINE_Taip patobulintas pistoletas buvo pavadintas Sturmpistole. Prie pistoleto rankenos irgi buvo tvirtinama atlenkiama petin\xc4\x97 atrama, o ant vamzd\xc5\xbeio\xc2\xa0\xe2\x80\x93 mova su taikikliu, sugraduotu iki 200\xc2\xa0m. 1943\xe2\x80\x931945\xc2\xa0m. Vokietija pagamino daugiau kaip 400 000 \xc4\xafvamzd\xc5\xbei\xc5\xb3, kad signalinius pistoletus Leu. P b\xc5\xabt\xc5\xb3 galima perdaryti \xc4\xaf Sturmpistole.\n_START_SECTION_\n\xc5\xa0iuolaikiniai grantasvaidiniai pistoletai\n_START_PARAGRAPH_\nVienas j\xc5\xb3\xc2\xa0\xe2\x80\x93 voki\xc5\xa1kas 40\xc2\xa0mm Heckler & Koch HK69A1._NEWLINE_Pistoletin\xc4\xaf granatsvaid\xc4\xaf primena Verney-Carron kompanijos (Pranc\xc5\xabzija) gaminamas nemirtinas policijos ginklas Flash\xc2\xa0\xe2\x80\x93 ball, kuris u\xc5\xbetaisomas ne granatomis, o guminiais kamuoliais arba kamuoliais su da\xc5\xbeais ar a\xc5\xa1ariniais milteliais."